ભારતની આઝાદીની લડત નિર્ણાયક તબક્કામાં પહોંચી રહી હતી ત્યારે કેટલાંક પરિબળો ભારતમાં હિન્દુ-મુસ્લિમ વિખવાદને પણ વકરાવી રહ્યા હતા. એક યા બીજી રીતે દરેક પક્ષ તેમાં ઘી હોમતો જતો હતો. પરિણામે જ્યારે ભારતને આઝાદી મળી ત્યારે ‘હિન્દુ બહુમતી ધરાવતાં ભારતમાં સલામતી નથી જ નથી…’ની રટ લગાવનારા મુસ્લિમો માટે વસતિના આધારે દેશના ભાગલા થયા. પંજાબનો અડધો ભાગ અને સિંધ, બલૂચિસ્તાન તથા વઝીરિસ્તાનને ભેળવીને પશ્ચિમ પાકિસ્તાન અને બંગાળના બે ભાગ કરીને પૂર્વ પાકિસ્તાનની રચના કરવામાં આવી.